
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23 iunie 2008

	Nr.
	27/75


R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 89 din 3 martie 2008  cu dezbaterea pe fond în procedură obişnuită a  propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1368/8.10.2007)
· avizul negativ al Consiliului Economic şi Social (nr.1917/15.10.2007)
· avizul favorabil al Comisiei juridice, de disciplină şi imunităţi (nr.31/159/18.03.2008)
· punctul de vedere negativ al Guvernului (nr.2804/26.10.2007)
Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, în sensul dublării, începând cu anul 2008, a numărului de bilete de odihnă şi tratament balnear acordate asiguraţilor din sistemul public de pensii, prelungirea duratei tratamentului balnear la 30 de zile, precum şi crearea posibilităţii ca, la cererea asiguratului, tratamentul balnear ce urmează a fi efectuat în cadrul programului individual de recuperare să poată fi efectuat cumulat sau defalcat.
Comisia propune Plenului Camerei Deputaţilor respingerea iniţiativei legislative din următoarele considerente:

· există deja cadrul legal ce reglementează durata tratamentului balnear, condiţiile ce trebuie îndeplinite pentru a beneficia de bilet de tratament, cât şi numărul locurilor de tratament ce poate fi pus la dispoziţia beneficiarilor. Astfel, prin Legea nr.387/2007 privind bugetul asigurărilor sociale de stat pe anul 2008 s-a aprobat numărul de locuri la tratament, precum şi bugetul alocat acestei activităţi;

· având în vedere creşterea cuantumului pensiilor, bugetul asigurărilor sociale nu poate susţine dublarea numărului de bilete de odihnă şi tratament, respectiv a cheltuielilor aferente;

· propunerea legislativă nu conţine estimări privind influenţele financiare suplimentare rezultate din aplicarea măsurilor promovate de către iniţiatori şi nu precizează modul de acoperire a plusului de cheltuieli, aşa cum prevede art.15 alin.(1) din Legea nr.500/2002 privind finanţele publice, cu modificările ulterioare.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbateri au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat
· d-na Mihaela Grecu – director

· d-na Georgeta Jugănaru – director
· d-na Cecilia Sebe – şef serviciu.

La lucrările comisiei, care au avut loc în 18 iunie 2008, au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 25 februarie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Monica Rallu CURTA

